དེ་ལ་འདིར་ལྷ་དང་བཅས་པའི་འགྲོ་བ་ཐམས་ཅད་ཀྱི་འདྲེན་པ་དམ་པ་བསོད་ནམས་དང་ཡེ་ཤེས་ཀྱི་ཚོགས་རླབས་པོ་ཆེས་བགྲང་ལས་འདས་པའི་བསྐལ་པར་བསྒྲུན་པའི་གཟི་བརྗིད་ཕུན་སུམ་ཚོགས་པའི་དཔལ་གྱིས་ཚངས་པ་དང་ཁྱབ་འཇུག་དང་དབང་བོ་ལ་སོགས་པ་སྲིད་ན་ཤིན་ཏུ་ཆེ་བའི་དྲེགས་ལྡན་མ་ལུས་པའི་རལ་པའི་ཐོར་ཅོག་ལ་ཞབས་སེན་གྱི་པདྨོ་རྣམ་པར་དགོད་པ།ཆེས་གདུལ་བར་དཀའ་བའི་སྙིང་སྟོབས་ཀྱི་ཆ་ཤས་ཡོངས་སུ་རྫོགས་པའི་སྟོབས་བཅུ་མངའ་བ་སྟོང་གི་དབུས་ན་པད་དཀར་ལྟ་བུར་བསྔགས་པ།དབང་བཅུ་དང་སྟོབས་བཅུ་དང་མི་འཇིགས་པ་བཞིའི་ཕ་རོལ་དུ་སོན་པས་རྣམ་པར་གྲོལ་བ་དོན་དུ་གཉེར་བའི་སྐྱེས་བུ་རྣམས་ལ་གཅིག་ཏུ་མི་བསླུ་བའི་བདེན་པ་བཞི་དང་རྟེན་ཅིང་འབྲེལ་བར་འབྱུང་བའི་གཏམ་གྱི་སེང་གེའི་ང་རོ་འཇིག་རྟེན་དུ་ཡང་དག་པར་སྒྲོགས་པར་མཛད་པ།ཆོས་ཀྱི་རྒྱལ་པོ་སངས་རྒྱས་བཅོམ་ལྡན་འདས་དཔལ་རྒྱལ་བ་ཤྰཀྱ་ཐུབ་པ་ཞེས་སྙན་པའི་གྲགས་པས་འཇིག་རྟེན་གསུམ་རྣམ་པར་འགེངས་པ་དེ་ཉིད་ཀྱིས།བདག་ཅག་ཁོ་ནའི་ཕྱིར་དུ་བྱང་ཆུབ་མཆོག་ཏུ་ཐུགས་བསྐྱེད།བསྐལ་པ་གྲངས་མེད་པ་གསུམ་དུ་བྱ་དཀའ་བའི་རླབས་པོ་ཆེའི་བསོད་ནམས་དང་ཡེ་ཤེས་ཀྱི་ཚོགས་བསགས་ནས་འོག་མིན་སྟུག་པོ་བཀོད་པའི་ཞིང་ཁམས་སུ་བླ་ན་མེད་པའི་ཡེ་ཤེས་ཀྱི་བདུད་རྩིའི་གོ་འཕང་མཆོག་དམ་པ་བརྙེས་ཏེ་ལོངས་སྤྱོད་རྫོགས་པའི་སྐུ་མངོན་དུ་མཛད།སྐད་ཅིག་དེ་ཉིད་ལ་བྱེ་བ་ཕྲག་བརྒྱའི་འཇིག་རྟེན་གྱི་ཁམས་སུ་སྤྲུལ་བའི་སྐུའི་རྣམ་པར་རོལ་པས་དགའ་ལྡན་གྱི་གནས་ནས་འཕོ་བ་ལ་སོགས་པའི་མཛད་པ་བཅུ་གཉིས་རྣམ་པ་དུ་མར་གཅིག་ཆར་དུ་སྟོན་པར་མཛད་པ་ལས།འཛམ་བུ་བྲིཀྵའི་ལྗོན་པས་མཚོན་པའི་གླིང་འདི་ཉིད་དུ་ནི་རྒྱ་གར་འཕགས་པའི་ཡུལ་དུ་རྒྱལ་པོ་ཟས་གཙང་མ་ཞེས་བྱ་བའི་སྲས་སུ་ཉེ་བར་བལྟམས།རྒྱལ་སྲིད་ཀྱི་ཕུན་ཚོགས་ཀྱང་སྙིང་མེད་པར་གཟིགས་ནས་ཁྱིམ་ནས་མངོན་པར་བྱུང་སྟེ་ངེས་པར་འབྱུང་བའི་སྤྱོད་པས་དཀའ་བ་སྤྱད་དེ།ས་གའི་ཉ་ལ་བབས་པ་ན་རྡོ་རྗེའི་གདན་དུ་བྱང་ཆུབ་ཀྱི་ཤིང་གི་དྲུང་དུ་གཤེགས་ཏེ་སྲོད་ལ་བདུད་དམག་བྱེ་བ་དུང་ཕྱུར་དུ་མ་བྱམས་པའི་ཏིང་ངེ་འཛིན་གྱིས་ཚར་བཅད།ཐོ་རངས་མངོན་པར་རྫོགས་པར་སངས་རྒྱས་པའི་ཚུལ་བསྟན།མི་མཇེད་ཀྱི་བདག་པོ་ཚངས་པས་རྩིབས་སྟོང་དང་ལྡན་པའི་གསེར་གྱི་འཁོར་ལོ་ཕུལ་ནས་ཆོས་འཁོར་བསྐོར་བར་བསྐུལ་བས་སེམས་ཅན་ཐམས་ཅད་ལ་རྒྱུ་མེད་པར་གཅིག་ཏུ་མཉེས་གཤིན་པའི་སྒོ་ནས།འཇིག་རྟེན་ན་མགོན་དང་སྐྱབས་མ་མཆིས་ཤིང་།མ་རིག་པ་འཐུག་པོས་བློ་མིག་རབ་ཏུ་གཡོགས་པ་སྲིད་པའི་ཆུ་བོ་ཆེན་པོས་སྡུག་བསྔལ་གྱི་རྒྱ་མཚོ་གཏིང་མཐའ་མེད་པར་ཁྱེར་བ་རྣམས།ཉིད་ཀྱིས་བརྙེས་པའི་བདུད་རྩིའི་རོ་ཕུལ་དུ་བྱུང་བས་ཚིམ་པར་མཛད་དགོངས་ནས།གདུལ་བྱ་རྣམས་ཀྱི་ཁམས་དང་བསམ་པ་དང་བག་ལ་ཉལ་དང་མཐུན་པར་ཆོས་ཀྱི་འཁོར་ལོ་རིམ་པ་གསུམ་དུ་བསྐོར་ནས་ཆོས་ཕུང་བརྒྱད་ཁྲི་བཞི་སྟོང་སྙེད་དུ་འདོམས་པར་མཛད་དེ།ཐེག་པ་གསུམ་གྱི་རིགས་ཅན་མཐའ་ཡས་པའི་རྨོངས་པའི་མུན་པ་སེལ་པར་བྱེད་པའི་ཆོས་ཀྱི་སྒྲོན་མེས་འཇིག་རྟེན་ཐམས་ཅད་ལ་ཐར་བ་དང་ཐམས་ཅད་མཁྱེན་པའི་ལམ་སྣང་བར་མཛད་དོ།།དེ་ནས་སྐུ་དངོས་ཀྱི་གདུལ་བྱ་རྣམས་སྨིན་ཅིང་གྲོལ་བར་མཛད་ཟིན་པ་ན་གདུལ་བྱ་རྟག་འཛིན་ཅན་རྣམས་ཆོས་ལ་བསྐུལ་བའི་ཕྱིར་དུ།འོད་སྲུང་ཆེན་པོ་ལ་བསྟན་པ་གཏད་དེ་མྱ་ངན་ལས་འདའ་བའི་ཚུལ་བསྟན་ཏོ།།